CELEX: 42019X1724
Language: el
Date: 2019-10-18 00:00:00
Title: Κανονισμός αριθ. 80 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση των καθισμάτων επιβατικών οχημάτων μεγάλης χωρητικότητας και των ίδιων των οχημάτων όσον αφορά την αντοχή των καθισμάτων και των αγκυρώσεών τους 2019/1724

18.10.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 266/31
            
         
      Μόνο τα πρωτότυπα κείμενα της ΟΕΕ/ΗΕ έχουν νομική ισχύ σύμφωνα με το δημόσιο διεθνές δίκαιο. Η κατάσταση και η ημερομηνία έναρξης ισχύος του παρόντος κανονισμού θα πρέπει να ελέγχονται στην τελευταία έκδοση του εγγράφου που αφορά την κατάσταση προσχώρησης στους κανονισμούς OEE/HE, δηλαδή του εγγράφου TRANS/WP.29/343, το οποίο διατίθεται στη διεύθυνση: http://www.unece.org/trans/main/wp29/wp29wgs/wp29gen/wp29fdocstts.html.
      Κανονισμός αριθ. 80 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση των καθισμάτων επιβατικών οχημάτων μεγάλης χωρητικότητας και των ίδιων των οχημάτων όσον αφορά την αντοχή των καθισμάτων και των αγκυρώσεών τους 2019/1724
      Ενσωματώνει ολόκληρο το έγκυρο κείμενο έως:
      Συμπλήρωμα 3 στη σειρά τροποποιήσεων 03 – Ημερομηνία έναρξης ισχύος: 10 Φεβρουαρίου 2018
      ΠΕΡΙΕΧΟΜΕΝΑ
      ΚΑΝΟΝΙΣΜΟΣ
      
                  1.
               
               Πεδίο εφαρμογής
               
            
                  2.
               
               Ορισμοί
               
            
                  3.
               
               Αίτηση έγκρισης
               
            
                  4.
               
               Έγκριση
               
            
                  5.
               
               Απαιτήσεις για τα καθίσματα
               
            
                  6.
               
               Απαιτήσεις για αγκυρώσεις καθισμάτων ενός τύπου οχήματος
               
            
                  7.
               
               Απαιτήσεις για εγκατάσταση καθισμάτων σε έναν τύπο οχήματος
               
            
                  8.
               
               Συμμόρφωση της παραγωγής
               
            
                  9.
               
               Κυρώσεις σε περίπτωση μη συμμόρφωσης της παραγωγής
               
            
                  10.
               
               Τροποποίηση και επέκταση της έγκρισης του τύπου καθίσματος και/ή του τύπου οχήματος
               
            
                  11.
               
               Οριστική παύση της παραγωγής
               
            
                  12.
               
               Μεταβατικές διατάξεις
               
            
                  13.
               
               Ονομασίες και διευθύνσεις των τεχνικών υπηρεσιών που είναι υπεύθυνες για τη διενέργεια δοκιμών έγκρισης και των αρχών έγκρισης τύπου
               
            ΠΡΟΣΑΡΤΗΜΑΤΑ
      
                  1.
               
               Διαδικασίες δοκιμών για καθίσματα σύμφωνα με την παράγραφο 5 και/ή για αγκυρώσεις σύμφωνα με την παράγραφο 6.1.2 και/ή για την τοποθέτηση πλευρικών καθισμάτων σύμφωνα με την παράγραφο 3 του προσαρτήματος 7
               
            
                  2.
               
               Διαδικασία δοκιμών για τις αγκυρώσεις ενός οχήματος κατ’ εφαρμογή της παραγράφου 6.1.1.
               
            
                  3.
               
               Μετρήσεις προς εκτέλεση
               
            
                  4.
               
               Καθορισμός των κριτηρίων αποδοχής
               
            
                  5.
               
               Απαιτήσεις και διαδικασίες στατικής δοκιμής
               
            
                  6.
               
               Χαρακτηριστικά απορρόφησης ενέργειας του οπίσθιου μέρους των ερεισινώτων
               
            
                  7.
               
               Απαιτήσεις για την ασφάλεια των επιβατών σε πλευρικά καθίσματα σύμφωνα με την παράγραφο 7.4.4.
               
            ΠΑΡΑΡΤΗΜΑΤΑ
      
                  1.
               
               Ανακοίνωση σχετικά με την έγκριση ή άρνηση ή επέκταση ή ανάκληση έγκρισης ή οριστική διακοπή της παραγωγής ενός τύπου ή τύπων καθίσματος όσον αφορά την αντοχή του/τους, κατ’ εφαρμογή του κανονισμού αριθ 80
               
            
                  2.
               
               Ανακοίνωση σχετικά με την έγκριση ή άρνηση ή επέκταση ή ανάκληση έγκρισης ή οριστική διακοπή της παραγωγής ενός τύπου οχήματος όσον αφορά την αντοχή των αγκυρώσεων των καθισμάτων, κατ’ εφαρμογή του κανονισμού αριθ 80
               
            
                  3.
               
               Ρυθμίσεις για τα σήματα έγκρισης
               
            
                  4.
               
               Διαδικασία για τον προσδιορισμό του σημείου Η και της πραγματικής γωνίας του κορμού για τις θέσεις καθημένων στα μηχανοκίνητα οχήματα
               
            1.   ΠΕΔΙΟ ΕΦΑΡΜΟΓΗΣ
      1.1.   Ο παρών κανονισμός εφαρμόζεται σε:
      
                  α)
               
               
                  καθίσματα επιβατών διατεταγμένα προς τα εμπρός- σε οχήματα των κατηγοριών Μ2 και Μ3, των Κλάσεων II, III και B (1)·
               
            
                  β)
               
               
                  οχήματα των κατηγοριών M2 και M3 των Κλάσεων ΙΙ, ΙΙΙ και B (1) όσον αφορά τις αγκυρώσεις των καθισμάτων επιβατών τους και την εγκατάσταση των καθισμάτων·
               
            
                  γ)
               
               
                  δεν ισχύει για καθίσματα που βλέπουν προς τα πίσω ή για υποστήριγμα κεφαλής προσαρμοσμένο σε αυτά τα καθίσματα.
               
            1.2.   Κατ’ απαίτηση του κατασκευαστή, οχήματα της κατηγορίας M2 (1) που έχουν εγκριθεί με τον κανονισμό αριθ. 17 θεωρείται ότι ικανοποιούν τις απαιτήσεις του παρόντος κανονισμού.
      1.3.   Τα οχήματα στα οποία κάποια καθίσματα καλύπτονται από την προβλεπόμενη στην παράγραφο 7.4 του κανονισμού αριθ. 14 παρέκκλιση εγκρίνονται βάσει του παρόντος κανονισμού.
      1.4.   Απαγορεύεται η τοποθέτηση πλευρικών καθισμάτων σε οχήματα των κατηγοριών M2 (κλάσεων II, III και B) και M3 (κλάσεων II, III και B), εξαιρουμένων των οχημάτων της κατηγορίας M3 (κλάσεων II, III και B) με μέγιστη τεχνικώς αποδεκτή μάζα έμφορτου να μην υπερβαίνει τους 10 τόνους με την προϋπόθεση ότι ικανοποιούνται οι απαιτήσεις της παραγράφου 7.4.
      1.5.   Η παράγραφος 1.4 δεν εφαρμόζεται στα ασθενοφόρα ή στα οχήματα που προορίζονται για χρήση από τις ένοπλες δυνάμεις, τις υπηρεσίες πολιτικής προστασίας και τις δυνάμεις που είναι υπεύθυνες για τη διατήρηση της δημόσιας τάξης.
      2.   ΟΡΙΣΜΟΙ
      Για τους σκοπούς του παρόντος κανονισμού ισχύουν οι ακόλουθοι ορισμοί:
      2.1.   «Έγκριση καθίσματος»: η έγκριση ενός τύπου καθίσματος ως κατασκευαστικού στοιχείου σε σχέση με την προστασία των χρηστών καθισμάτων διατεταγμένων προς τα εμπρός, όσον αφορά την αντοχή τους και το σχεδιασμό των ερεισινώτων.
      2.2.   «Έγκριση οχήματος»: η έγκριση ενός τύπου οχήματος όσον αφορά την αντοχή των μερών του σώματος του οχήματος στα οποία πρόκειται να στερεωθούν τα καθίσματα και όσον αφορά την εγκατάσταση των καθισμάτων.
      2.3.   «Τύπος καθίσματος»: καθίσματα που δεν διαφέρουν ουσιαστικά ως προς τα ακόλουθα χαρακτηριστικά που είναι πιθανό να επηρεάσουν την αντοχή και την επικινδυνότητά τους:
      2.3.1.   Δομή, σχήμα, διαστάσεις και υλικά των φερόντων μερών·
      2.3.2.   Τύποι και διαστάσεις του συστήματος ρύθμισης και ασφαλίσεως του ερεισινώτου·
      2.3.3.   Διαστάσεις, δομή και υλικά των εξαρτημάτων στερέωσης και των υποστηριγμάτων (π.χ. πόδια)·
      2.4.   «Τύπος οχήματος»: οχήματα που δεν διαφέρουν ουσιαστικά όσον αφορά:
      2.4.1.   τα κατασκευαστικά χαρακτηριστικά που σχετίζονται με τον παρόντα κανονισμό· και
      2.4.2.   τον τύπο ή τους τύπους καθίσματος (καθισμάτων) εγκεκριμένου τύπου που είναι τοποθετημένα στο όχημα, κατά περίπτωση.
      2.5.   «Κάθισμα»: κατασκευή η οποία μπορεί να ενσωματώνεται μέσω αγκύρωσης ή μη στη δομή του οχήματος, συμπεριλαμβανομένου του καλύμματός της και του εξοπλισμού πρόσδεσης, και προορίζεται για χρήση επί οχήματος και για να καθίζει έναν ή περισσότερους ενήλικες. Ανάλογα με τον προσανατολισμό του, το κάθισμα ορίζεται ως εξής:
      2.5.1.   «Κάθισμα διατεταγμένο προς τα εμπρός»: το κάθισμα το οποίο μπορεί να χρησιμοποιείται ενόσω το όχημα κινείται και το οποίο βλέπει προς το εμπρόσθιο μέρος του οχήματος, έτσι ώστε το κατακόρυφο επίπεδο συμμετρίας του καθίσματος να σχηματίζει γωνία μικρότερη από +10 ° ή -10 ° με το κατακόρυφο επίπεδο συμμετρίας του οχήματος·
      2.5.2.   «Κάθισμα διατεταγμένο προς τα πίσω»: το κάθισμα το οποίο μπορεί να χρησιμοποιείται ενόσω το όχημα κινείται και το οποίο βλέπει προς το οπίσθιο μέρος του οχήματος, έτσι ώστε το κατακόρυφο επίπεδο συμμετρίας του καθίσματος να σχηματίζει γωνία μικρότερη από +10 ° ή -10 ° με το κατακόρυφο επίπεδο συμμετρίας του οχήματος·
      2.5.3.   «Πλευρικό κάθισμα»: το κάθισμα το οποίο μπορεί να χρησιμοποιείται ενώ το όχημα κινείται και το οποίο βλέπει προς την πλευρά του οχήματος, έτσι ώστε το κατακόρυφο επίπεδο συμμετρίας του καθίσματος να σχηματίζει γωνία 90 ° (±10 °) με το κατακόρυφο επίπεδο συμμετρίας του οχήματος·
      2.6.   «Ατομικό κάθισμα»: κάθισμα σχεδιασμένο και κατασκευασμένο για τη φιλοξενία ενός καθήμενου επιβάτη.
      2.7.   «Διπλό κάθισμα»: κάθισμα σχεδιασμένο και κατασκευασμένο για τη φιλοξενία δύο καθήμενων επιβατών, του ενός δίπλα στον άλλο· δύο καθίσματα το ένα δίπλα στο άλλο χωρίς διασύνδεση θεωρούνται δύο ατομικά καθίσματα.
      2.8.   «Σειρά καθισμάτων»: κάθισμα σχεδιασμένο και κατασκευασμένο για τη φιλοξενία τριών ή περισσότερων καθήμενων επιβατών, του ενός δίπλα στον άλλο· πολλά ατομικά ή διπλά καθίσματα διατεταγμένα το ένα δίπλα στο άλλο δεν θεωρούνται σειρά καθισμάτων.
      2.9.   «Προσκέφαλο καθίσματος»: το μέρος του καθίσματος που είναι διατεταγμένο σχεδόν οριζοντίως και σχεδιασμένο για να υποστηρίζει έναν καθήμενο επιβάτη.
      2.10.   «Ερεισίνωτο»: το μέρος του καθίσματος που είναι σχεδόν κατακόρυφο και σχεδιασμένο να υποστηρίζει την πλάτη, τους ώμους και, πιθανώς, την κεφαλή του επιβάτη.
      2.11.   «Σύστημα ρύθμισης»: ο μηχανισμός μέσω του οποίου το κάθισμα ή τα μέρη αυτού δύναται να ρυθμίζονται σε μια θέση κατάλληλη για τον καθήμενο επιβάτη.
      2.12.   «Σύστημα μετατόπισης»: ο μηχανισμός που επιτρέπει στο κάθισμα ή στα μέρη αυτού να μετατοπίζονται κατά πλάτος ή κατά μήκος χωρίς σταθερή ενδιάμεση θέση του καθίσματος ή ενός από τα μέρη του, για να διευκολύνεται η πρόσβαση των επιβατών.
      2.13.   «Σύστημα ασφάλισης»: μηχανισμός που εξασφαλίζει τη σταθεροποίηση σε θέση χρήσης του καθίσματος και των τμημάτων του·.
      2.14.   «Αγκύρωση»: μέρος του δαπέδου ή του σώματος ενός οχήματος στο οποίο μπορεί να στερεωθεί το κάθισμα.
      2.15.   «Εξαρτήματα στερέωσης»: τα μπουλόνια ή άλλα κατασκευαστικά στοιχεία που χρησιμοποιούνται για τη στερέωση του καθίσματος στο όχημα.
      2.16.   «Φορείο»: ο εξοπλισμός δοκιμών που κατασκευάζεται και χρησιμοποιείται για τη δυναμική αναπαραγωγή οδικών ατυχημάτων με μετωπική σύγκρουση.
      2.17.   «Βοηθητικό κάθισμα»: κάθισμα για το ανδρείκελο που έχει τοποθετηθεί στο φορείο στο πίσω μέρος του προς δοκιμή καθίσματος. Αυτό το κάθισμα πρέπει να είναι αντιπροσωπευτικό του καθίσματος που πρόκειται να χρησιμοποιηθεί στο όχημα πίσω από το προς δοκιμή κάθισμα.
      2.18.   «Επίπεδο αναφοράς»: το επίπεδο που διέρχεται από τα σημεία επαφής των φτερνών του ανδρεικέλου και χρησιμοποιείται για τον προσδιορισμό του σημείου «H» και της πραγματικής γωνίας του κορμού όσον αφορά τη θέση καθήμενων των οχημάτων σύμφωνα με τις προδιαγραφές του παραρτήματος 4.
      2.19.   «Ύψος αναφοράς»: το ύψος της κορυφής του καθίσματος πάνω από το επίπεδο αναφοράς.
      2.20.   «Ανδρείκελο»: ένα ανδρείκελο που ανταποκρίνεται στις προδιαγραφές για HYBRID II ή III (2) για καθίσματα διατεταγμένα προς τα εμπρός· ή ανδρείκελο που να αντιστοιχεί στις προδιαγραφές για ανδρείκελα πλευρικής σύγκρουσης σύμφωνα με τον κανονισμό αριθ. 95, παράρτημα 6 για πλευρικά καθίσματα.
      2.21.   «Ζώνη αναφοράς»: ο χώρος μεταξύ δύο κατακόρυφων διαμήκων επιπέδων, που απέχουν 400 mm και είναι συμμετρικά ως προς το σημείο «H», ο οποίος ορίζεται μέσω περιστροφής από την κάθετη στην οριζόντια θέση της συσκευής ομοιώματος κεφαλής που περιγράφεται στον κανονισμό αριθ. 21, παράρτημα 1. Η συσκευή πρέπει να τοποθετείται όπως περιγράφεται στο εν λόγω παράρτημα του κανονισμού αριθ. 21 και να ρυθμίζεται στο μέγιστο μήκος της των 840 mm και στο ελάχιστο μήκος της των 736 mm για τον εναπομένοντα περιορισμό του εν λόγω χώρου.
      2.22.   Ο όρος «ζώνη 3 σημείων» για τους σκοπούς του παρόντος κανονισμού περιλαμβάνει επίσης τις ζώνες με πάνω από τρία σημεία αγκύρωσης.
      2.23.   «Απόσταση μεταξύ καθισμάτων»: στην περίπτωση των καθισμάτων που είναι διατεταγμένα προς την ίδια κατεύθυνση, η απόσταση μεταξύ του εμπρόσθιου μέρους ενός ερεισίνωτου καθίσματος και του οπίσθιου μέρους του ερεισίνωτου καθίσματος που προηγείται, μετρούμενη οριζοντίως σε ύψος 620 mm από το δάπεδο.
      3.   ΑΙΤΗΣΗ ΕΓΚΡΙΣΗΣ
      3.1.   Η αίτηση για την έγκριση ενός καθίσματος υποβάλλεται από τον κατασκευαστή του καθίσματος ή από δεόντως διαπιστευμένο αντιπρόσωπο αυτού.
      3.2.   Η αίτηση για την έγκριση του οχήματος υποβάλλεται από τον κατασκευαστή του οχήματος ή από δεόντως διαπιστευμένο αντιπρόσωπο αυτού.
      3.3.   Η αίτηση για έγκριση ενός καθίσματος ή ενός οχήματος συνοδεύεται από τα ακόλουθα έγγραφα εις τριπλούν και από τα ακόλουθα στοιχεία:
      3.3.1.   Για έγκριση καθίσματος:
      3.3.1.1.   Λεπτομερή περιγραφή του καθίσματος, των εξαρτημάτων στερέωσής του και των συστημάτων ρύθμισης, μετατόπισης και ασφάλισής του.
      3.3.1.2.   Σχέδια, σε κατάλληλη κλίμακα και με επαρκείς λεπτομέρειες, του καθίσματος, των εξαρτημάτων στερέωσής του και των συστημάτων ρύθμισης, μετατόπισης και ασφάλισής του.
      3.3.2.   Για έγκριση οχήματος:
      3.3.2.1.   Λεπτομερή περιγραφή των μερών του σώματος του οχήματος που χρησιμοποιούνται ως σημεία αγκύρωσης.
      3.3.2.2.   Σχέδια, σε κατάλληλη κλίμακα και με επαρκείς λεπτομέρειες, των μερών του οχήματος που χρησιμοποιούνται ως σημεία αγκύρωσης.
      3.4.   Τα ακόλουθα υποβάλλονται στην αρμόδια για τις δοκιμές έγκρισης τεχνική υπηρεσία:
      3.4.1.   Δύο καθίσματα αντιπροσωπευτικά του προς έγκριση τύπου, στην περίπτωση της έγκρισης καθίσματος.
      3.4.2.   Ένα μέρος του σώματος του οχήματος, σε περίπτωση έγκρισης οχήματος.
      4.   ΕΓΚΡΙΣΗ
      4.1.   Αν το κάθισμα που υποβάλλεται προς έγκριση σύμφωνα με τον παρόντα κανονισμό πληροί τις σχετικές απαιτήσεις της παραγράφου 5 κατωτέρω, χορηγείται η έγκριση του εν λόγω τύπου καθίσματος.
      4.2.   Αν το όχημα που υποβάλλεται προς έγκριση σύμφωνα με τον παρόντα κανονισμό πληροί τις σχετικές απαιτήσεις των παραγράφων 6 και 7 κατωτέρω, χορηγείται η έγκριση του εν λόγω τύπου οχήματος.
      4.3.   Για κάθε εγκεκριμένο τύπο χορηγείται αριθμός έγκρισης. Τα πρώτα δύο ψηφία του (προς το παρόν 03, που αντιστοιχεί στη σειρά τροποποιήσεων 03) δηλώνουν τη σειρά τροποποιήσεων που περιλαμβάνει τις πλέον πρόσφατες σημαντικές τεχνικές τροποποιήσεις που έγιναν στον κανονισμό κατά τη χρονική στιγμή έκδοσης της έγκρισης. Το ίδιο συμβαλλόμενο μέρος δεν επιτρέπεται να αποδώσει τον ίδιο αριθμό σε οποιονδήποτε άλλο τύπο καθίσματος ή οποιονδήποτε άλλο τύπο οχήματος.
      4.4.   Ειδοποίηση έγκρισης ή επέκτασης ή άρνησης έγκρισης ενός τύπου καθίσματος και/ή ενός τύπου οχήματος σύμφωνα με τον παρόντα κανονισμό γνωστοποιείται στα συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό, με έντυπο σύμφωνα με το υπόδειγμα του παραρτήματος 1 και/ή του παραρτήματος 2 του παρόντος κανονισμού.
      4.5.   Σε κάθε κάθισμα το οποίο ανταποκρίνεται σε τύπο καθίσματος που έχει εγκριθεί σύμφωνα με τον παρόντα κανονισμό και σε κάθε όχημα το οποίο ανταποκρίνεται σε τύπο οχήματος που έχει εγκριθεί σύμφωνα με τον παρόντα κανονισμό τοποθετείται εμφανώς και σε σημείο ευπρόσιτο που προσδιορίζεται στο έντυπο έγκρισης ένα διεθνές σήμα έγκρισης αποτελούμενο από:
      4.5.1.   έναν κύκλο που περιβάλλει το γράμμα «Ε», ακολουθούμενο από τον χαρακτηριστικό αριθμό της χώρας η οποία έχει χορηγήσει την έγκριση (3)·
      4.5.2.   Τον αριθμό του παρόντος κανονισμού, ακολουθούμενο από το γράμμα R, μια παύλα και τον αριθμό έγκρισης, τοποθετημένο στα δεξιά του κύκλου όπως περιγράφεται στην παράγραφο 4.5.1.
      4.6.   Το σήμα έγκρισης είναι ευανάγνωστο και ανεξίτηλο.
      4.7.   Κατά περίπτωση, το σήμα έγκρισης τίθεται πάνω στο κάθισμα ή στα καθίσματα ή πάνω ή κοντά στην αναγνωριστική πινακίδα που έχει τοποθετηθεί στο όχημα από τον κατασκευαστή.
      4.8.   Παραδείγματα διατάξεων σημάτων έγκρισης δίνονται στο παράρτημα 3.
      5.   ΑΠΑΙΤΗΣΕΙΣ ΓΙΑ ΤΑ ΚΑΘΙΣΜΑΤΑ
      5.1.   Κάθε τύπος καθίσματος διατεταγμένου προς τα εμπρός υπόκειται στις απαιτήσεις δοκιμών είτε του προσαρτήματος 1 (δυναμική δοκιμή) είτε των προσαρτημάτων 5 και 6 (στατική δοκιμή) κατόπιν αιτήσεως του κατασκευαστή.
      5.2.   Οι δοκιμές τις οποίες έχει περάσει επιτυχώς ο τύπος καθίσματος καταγράφονται στο έντυπο κοινοποίησης της έγκρισης ενός τύπου καθίσματος σύμφωνα με το υπόδειγμα του παραρτήματος 1.
      5.3.   Κάθε παρεχόμενο σύστημα ρύθμισης και μετατόπισης περιλαμβάνει ένα σύστημα ασφάλισης το οποίο λειτουργεί αυτόματα.
      5.4.   Τα συστήματα ρύθμισης και ασφάλισης δεν απαιτείται να είναι σε πλήρη κατάσταση λειτουργίας μετά τη δοκιμή.
      5.5.   Ένα προσκέφαλο πρέπει να είναι εγκατεστημένο σε κάθε εξωτερικό πρόσθιο κάθισμα σε κάθε όχημα της κατηγορίας M2 με μέγιστη μάζα που δεν υπερβαίνει τα 3 500 kg. Το εν λόγω προσκέφαλο πρέπει να συμμορφώνεται με τις απαιτήσεις του κανονισμού ΟΗΕ αριθ. 25, όπως τροποποιήθηκε από τη σειρά τροποποιήσεων 04.
      6.   ΑΠΑΙΤΗΣΕΙΣ ΓΙΑ ΑΓΚΥΡΩΣΕΙΣ ΚΑΘΙΣΜΑΤΩΝ ΕΝΟΣ ΤΥΠΟΥ ΟΧΗΜΑΤΟΣ
      6.1.   Οι αγκυρώσεις των καθισμάτων του οχήματος πρέπει να είναι ικανές να αντέχουν:
      6.1.1.   είτε τη δοκιμή που περιγράφεται στο προσάρτημα 2·
      6.1.2.   είτε, αν το κάθισμα είναι τοποθετημένο στο προς δοκιμή μέρος του σώματος του οχήματος, τις δοκιμές που προβλέπονται στο προσάρτημα 1. Το κάθισμα δεν χρειάζεται να είναι ένα εγκεκριμένο κάθισμα, εφόσον ικανοποιεί τις απαιτήσεις της παραγράφου 3.2.1 του προαναφερθέντος προσαρτήματος.
      6.2.   Η μόνιμη παραμόρφωση, περιλαμβανομένης της θραύσης, μιας αγκύρωσης ή της γύρω περιοχής επιτρέπεται εφόσον έχει εκτεθεί στην προδιαγραφόμενη δύναμη καθ’ όλη την καθορισμένη περίοδο.
      6.3.   Σε περίπτωση περισσότερων τύπων αγκύρωσης σε ένα όχημα, για να χορηγηθεί έγκριση του οχήματος, πρέπει να δοκιμαστεί κάθε παραλλαγή.
      6.4.   Επιτρέπεται να χρησιμοποιηθεί μία δοκιμή για να εγκριθεί ταυτόχρονα ένα κάθισμα και ένα όχημα.
      6.5.   Στην περίπτωση των οχημάτων κατηγορίας M3, οι αγκυρώσεις των καθισμάτων θεωρείται ότι συμμορφώνονται με τις απαιτήσεις των παραγράφων 6.1 και 6.2 εφόσον οι αγκυρώσεις των ζωνών ασφαλείας των αντίστοιχων θέσεων καθήμενων είναι τοποθετημένες απευθείας στα καθίσματα που πρόκειται να εγκατασταθούν και αυτές οι αγκυρώσεις ζωνών πληρούν τις απαιτήσεις του κανονισμού αριθ. 14, αν είναι απαραίτητο με την παρέκκλιση που προβλέπεται στην παράγραφο 7.4.
      7.   ΑΠΑΙΤΗΣΕΙΣ ΓΙΑ ΕΓΚΑΤΑΣΤΑΣΗ ΚΑΘΙΣΜΑΤΩΝ ΣΕ ΕΝΑΝ ΤΥΠΟ ΟΧΗΜΑΤΟΣ
      7.1.   Όλα τα διατεταγμένα προς τα εμπρός καθίσματα εγκρίνονται με βάση τις απαιτήσεις της παραγράφου 5 του παρόντος κανονισμού και υπόκεινται στους ακόλουθους όρους:
      7.1.1.   το κάθισμα θα έχει ύψος αναφοράς τουλάχιστον 1 m· και
      7.1.2.   το σημείο H του αμέσως οπίσθιου καθίσματος πρέπει να βρίσκεται λιγότερο από 72 mm πάνω από το σημείο H του εν λόγω καθίσματος, ή, αν στο οπίσθιο κάθισμα το σημείο H βρίσκεται ψηλότερα από 72 mm, τότε το εν λόγω κάθισμα πρέπει να δοκιμαστεί και να εγκριθεί για εγκατάσταση σε τέτοια θέση.
      7.2.   Κατά την έγκριση σύμφωνα με το προσάρτημα 1, εφαρμόζονται οι δοκιμές 1 και 2, με εξαίρεση τα ακόλουθα:
      7.2.1.   η δοκιμή 1 δεν εφαρμόζεται όταν το οπίσθιο μέρος του καθίσματος δεν είναι δυνατό να κτυπηθεί από μη προσδεδεμένο επιβάτη (δηλαδή δεν υπάρχει κάθισμα διατεταγμένο προς τα εμπρός ή πλευρικό ευθέως οπισθίως του προς δοκιμή καθίσματος).
      7.2.2.   Η δοκιμή 2 δεν εφαρμόζεται:
      7.2.2.1.   αν το οπίσθιο μέρος του καθίσματος δεν είναι δυνατό να κτυπηθεί από προσδεδεμένο επιβάτη· ή
      7.2.2.2.   αν το οπίσθιο κάθισμα είναι κάθισμα διατεταγμένο προς τα εμπρός εφοδιασμένο με ζώνη 3 σημείων με αγκυρώσεις που συμμορφώνονται πλήρως προς τον κανονισμό αριθ. 14 (χωρίς παρέκκλιση)· ή
      7.2.2.3.   αν το κάθισμα πληροί τις απαιτήσεις του προσαρτήματος 6 του παρόντος κανονισμού.
      7.3.   Κατά την έγκριση σύμφωνα με τα προσαρτήματα 5 και 6 εφαρμόζονται όλες οι δοκιμές, με εξαίρεση τα ακόλουθα:
      7.3.1.   Η δοκιμή του προσαρτήματος 5 δεν εφαρμόζεται αν το οπίσθιο μέρος του καθίσματος δεν είναι δυνατό να κτυπηθεί από μη προσδεδεμένο επιβάτη (δηλαδή δεν υπάρχει κάθισμα διατεταγμένο προς τα εμπρός ή πλευρικό κάθισμα ευθέως οπισθίως του προς δοκιμή καθίσματος).
      7.3.2.   Η δοκιμή του προσαρτήματος 6 δεν εφαρμόζεται:
      7.3.2.1.   αν το οπίσθιο μέρος του καθίσματος δεν είναι δυνατό να κτυπηθεί από προσδεδεμένο επιβάτη· ή
      7.3.2.2.   αν το οπίσθιο κάθισμα είναι εφοδιασμένο με ζώνη 3 σημείων με αγκυρώσεις που συμμορφώνονται πλήρως προς τον κανονισμό αριθ. 14 (χωρίς παρέκκλιση).
      7.4.   Η τοποθέτηση πλευρικών καθισμάτων υπόκειται στους ακόλουθους όρους:
      7.4.1.   το κάθισμα θα έχει ύψος αναφοράς τουλάχιστον 1 m·
      7.4.2.   το επίπεδο μέσω των σημείων Η των εκατέρωθεν πλευρικών καθισμάτων είναι παράλληλο με το επίπεδο αναφοράς·
      7.4.3.   Η οριζόντια απόσταση ανάμεσα στις γραμμές του σημείου Η δύο εκατέρωθεν πλευρικών καθισμάτων δεν υπερβαίνει τα 725 mm και δεν είναι μικρότερη από 450 mm, μετρηθείσα οριζόντια ανάμεσα στα κάθετα διαμήκη επίπεδα που διαπερνούν τα κέντρα αυτών των καθισμάτων (βλέπε προσάρτημα 7, εικόνα 1)· και
      7.4.4.   Η ασφάλεια των επιβατών σε πλευρικά καθίσματα εξασφαλίζεται με τμήμα του οχήματος (διαχωριστικό ή πλάτη καθίσματος διατεταγμένου προς τα εμπρός) μπροστά από το πρώτο πλευρικό κάθισμα. Αυτό το τμήμα του οχήματος πρέπει να ικανοποιεί τις απαιτήσεις του προσαρτήματος 7. Διατηρεί τη λειτουργία διασφάλισης κατά τη διάρκεια των δοκιμών.
      8.   ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
      Οι διαδικασίες συμμόρφωσης της παραγωγής πρέπει να συμμορφώνονται με εκείνες που ορίζονται στο προσάρτημα 2 της συμφωνίας (E/ECE/324-E/ECE/TRANS/505/Rev.2), με τις ακόλουθες απαιτήσεις:
      8.1.   Τα καθίσματα και/ή τα οχήματα που έχουν εγκριθεί με βάση τον παρόντα κανονισμό πρέπει να είναι κατασκευασμένα κατά τρόπο ώστε να συμμορφώνονται με τον εγκεκριμένο τύπο, ικανοποιώντας τις απαιτήσεις που ορίζονται στις ανωτέρω παραγράφους 5, 6 και 7.
      8.2.   Προκειμένου να εξεταστεί η τήρηση των προδιαγραφών του σημείου 8.1, διεξάγονται κατάλληλοι έλεγχοι της παραγωγής. Σε αυτή την περίπτωση, κατάλληλος έλεγχος σημαίνει έλεγχος των διαστάσεων του προϊόντος, καθώς και της ύπαρξης διαδικασιών για τον αποτελεσματικό έλεγχο της ποιότητας των προϊόντων.
      8.3.   Η αρμόδια αρχή που χορήγησε την έγκριση τύπου μπορεί ανά πάσα στιγμή να επαληθεύσει τις μεθόδους ελέγχου της συμμόρφωσης οι οποίες εφαρμόζονται σε κάθε μονάδα παραγωγής και να διεξαγάγει επί δειγμάτων οποιαδήποτε δοκιμή θεωρηθεί απαραίτητη από τις δοκιμές που πραγματοποιούνται για την έγκριση. Αυτές οι επαληθεύσεις διενεργούνται συνήθως ανά έτος.
      9.   ΚΥΡΩΣΕΙΣ ΣΕ ΠΕΡΙΠΤΩΣΗ ΜΗ ΣΥΜΜΟΡΦΩΣΗΣ ΤΗΣ ΠΑΡΑΓΩΓΗΣ
      9.1.   Η έγκριση που χορηγείται για έναν τύπο καθίσματος και/ή τύπο οχήματος σύμφωνα με τον παρόντα κανονισμό δύναται να ανακληθεί αν δεν πληρούνται οι απαιτήσεις που παρατίθενται παραπάνω.
      9.2.   Αν ένα συμβαλλόμενο μέρος της συμφωνίας που εφαρμόζει τον παρόντα κανονισμό ανακαλέσει μια έγκριση που έχει χορηγήσει προηγουμένως, πρέπει να ενημερώσει αμέσως σχετικά τα άλλα συμβαλλόμενα μέρη που εφαρμόζουν τον παρόντα κανονισμό, μέσω εγγράφου κοινοποίησης σύμφωνα με το υπόδειγμα του παραρτήματος 1 και/ή του παραρτήματος 2 του παρόντος κανονισμού.
      10.   ΤΡΟΠΟΠΟΙΗΣΗ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ ΤΟΥ ΤΥΠΟΥ ΚΑΘΙΣΜΑΤΟΣ ΚΑΙ/Η ΤΟΥ ΤΥΠΟΥ ΟΧΗΜΑΤΟΣ
      10.1.   Κάθε τροποποίηση του τύπου καθίσματος και/ή τύπου οχήματος κοινοποιείται στην αρχή έγκρισης τύπου που ενέκρινε τον τύπο καθίσματος και/ή τον τύπο οχήματος. Η αρχή αυτή δύναται είτε:
      10.1.1.   Να θεωρήσει ότι οι τροποποιήσεις δεν είναι πιθανόν να επιφέρουν αξιόλογο δυσμενές αποτέλεσμα και ότι οπωσδήποτε το κάθισμα και/ή το όχημα εξακολουθεί να πληροί τις απαιτήσεις· ή
      10.1.2.   να ζητήσει επιπλέον έκθεση δοκιμής από την τεχνική υπηρεσία που είναι υπεύθυνη για τη διεξαγωγή των δοκιμών.
      10.2.   Η επικύρωση ή η απόρριψη της έγκρισης, στην οποία προσδιορίζονται οι τροποποιήσεις, ανακοινώνονται στα συμβαλλόμενα μέρη της συμφωνίας που εφαρμόζουν τον παρόντα κανονισμό, σύμφωνα με τη διαδικασία που ορίζεται στην παράγραφο 4.4 ανωτέρω.
      10.3.   Η αρχή έγκρισης τύπου που εκδίδει επέκταση έγκρισης καθορίζει αύξοντα αριθμό για την εν λόγω επέκταση και ενημερώνει σχετικώς τα άλλα συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό μέσω εγγράφου κοινοποίησης σύμφωνα με το υπόδειγμα του παραρτήματος 1 και/ή του παραρτήματος 2 του παρόντος κανονισμού.
      11.   ΟΡΙΣΤΙΚΗ ΠΑΥΣΗ ΤΗΣ ΠΑΡΑΓΩΓΗΣ
      Αν ο κάτοχος της έγκρισης διακόψει οριστικά την παραγωγή ενός τύπου οχήματος που έχει εγκριθεί σύμφωνα με τον παρόντα κανονισμό, ενημερώνει σχετικά την αρχή που χορήγησε την έγκριση. Με τη λήψη της σχετικής κοινοποίησης, η εν λόγω αρχή ενημερώνει σχετικώς τα άλλα συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό μέσω εγγράφου κοινοποίησης σύμφωνα με το υπόδειγμα του παραρτήματος 1 και/ή του παραρτήματος 2 του παρόντος κανονισμού.
      12.   ΜΕΤΑΒΑΤΙΚΕΣ ΔΙΑΤΑΞΕΙΣ
      12.1.   Από την επίσημη ημερομηνία έναρξης ισχύος της σειράς τροποποιήσεων 02, κανένα συμβαλλόμενο μέρος που εφαρμόζει τον παρόντα κανονισμό δεν μπορεί να απορρίψει τη χορήγηση έγκρισης δυνάμει του παρόντος κανονισμού, όπως αυτός τροποποιήθηκε από τη σειρά τροποποιήσεων 02.
      12.2.   Από την 1η Νοεμβρίου 2012 τα συμβαλλόμενα μέρη που εφαρμόζουν τον παρόντα κανονισμό θα χορηγούν εγκρίσεις μόνο εφόσον ικανοποιούνται οι απαιτήσεις του παρόντος κανονισμού, όπως τροποποιήθηκαν με τη σειρά τροπολογιών 02.
      12.3.   Από την 1η Νοεμβρίου 2014 οι εγκρίσεις που έχουν εγκριθεί βάσει του παρόντος κανονισμού παύουν να ισχύουν, εκτός αυτών που χορηγήθηκαν σε συμμόρφωση με τις απαιτήσεις του παρόντος κανονισμού, όπως τροποποιήθηκε με τη σειρά τροποποιήσεων 02.
      12.4.   Από την 1η Νοεμβρίου 2014 τα συμβαλλόμενα μέρη που εφαρμόζουν τον παρόντα κανονισμό μπορούν να αρνούνται τη χορήγηση της πρώτης εθνικής ή περιφερειακής ταξινόμησης (πρώτη θέση σε κυκλοφορία) οχήματος που δεν έχει εγκριθεί σε συμμόρφωση με τις απαιτήσεις της σειράς τροποποιήσεων 02 του παρόντος κανονισμού.
      12.5.   Ακόμα και μετά την ημερομηνία έναρξης ισχύος της σειράς τροποποιήσεων 02, οι εγκρίσεις των κατασκευαστικών στοιχείων της σειράς τροποποιήσεων 01 του παρόντος κανονισμού παραμένουν σε ισχύ και τα συμβαλλόμενα μέρη που εφαρμόζουν τον παρόντα κανονισμό εξακολουθούν να τις κάνουν δεκτές και δεν αρνούνται τη χορήγηση παράτασης σε εγκρίσεις σύμφωνα με τη σειρά τροποποιήσεων 01 του παρόντος κανονισμού.
      12.6.   Από την επίσημη ημερομηνία έναρξης ισχύος της σειράς τροποποιήσεων 03, κανένα συμβαλλόμενο μέρος που εφαρμόζει τον παρόντα κανονισμό δεν μπορεί να απορρίψει τη χορήγηση έγκρισης δυνάμει του παρόντος κανονισμού, όπως αυτός τροποποιήθηκε από τη σειρά τροποποιήσεων 03.
      12.7.   Τα συμβαλλόμενα μέρη που εφαρμόζουν τον παρόντα κανονισμό θα χορηγούν, 24 μήνες από την ημερομηνία έναρξης ισχύος της σειράς τροποποιήσεων 03, έγκριση μόνο αν πληρούνται οι απαιτήσεις του παρόντος κανονισμού, όπως τροποποιήθηκε με τη σειρά τροποποιήσεων 03.
      12.8.   Μετά 60 μήνες από τη θέση σε ισχύ της 03 σειράς τροποποιήσεων του παρόντος κανονισμού, τα συμβαλλόμενα μέρη που εφαρμόζουν τον παρόντα κανονισμό μπορούν να αρνούνται πρώτη εθνική ή περιφερειακή καταχώριση (πρώτη είσοδο σε υπηρεσία) οχήματος που δεν πληροί τις απαιτήσεις της 03 σειράς τροποποιήσεων του παρόντος κανονισμού.
      12.9.   Ακόμα και μετά την ημερομηνία έναρξης ισχύος της σειράς τροποποιήσεων 03, οι εγκρίσεις των κατασκευαστικών στοιχείων της σειράς τροποποιήσεων 01 ή 02 του παρόντος κανονισμού παραμένουν σε ισχύ και τα συμβαλλόμενα μέρη που εφαρμόζουν τον παρόντα κανονισμό εξακολουθούν να τις κάνουν δεκτές και δεν αρνούνται τη χορήγηση παράτασης σε εγκρίσεις σύμφωνα με τη σειρά τροποποιήσεων 01 ή 02 του παρόντος κανονισμού.
      13.   ΟΝΟΜΑΣΙΕΣ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΥΠΕΥΘΥΝΕΣ ΓΙΑ ΤΗ ΔΙΕΝΕΡΓΕΙΑ ΔΟΚΙΜΩΝ ΕΓΚΡΙΣΗΣ ΚΑΙ ΤΩΝ ΑΡΧΩΝ ΕΓΚΡΙΣΗΣ ΤΥΠΟΥ
      Τα συμβαλλόμενα μέρη στη συμφωνία του 1958 που εφαρμόζουν τον παρόντα κανονισμό κοινοποιούν στη γραμματεία των Ηνωμένων Εθνών τις ονομασίες και τις διευθύνσεις των τεχνικών υπηρεσιών που είναι αρμόδιες για τη διενέργεια των δοκιμών έγκρισης τύπου καθώς και των αρχών έγκρισης τύπου, στις οποίες πρέπει να αποστέλλονται τα δελτία χορήγησης ή επέκτασης ή απόρριψης ή ανάκλησης έγκρισης τύπου που εκδίδονται σε άλλες χώρες.
      
         (1)  Όπως ορίζεται στο ενοποιημένο ψήφισμα σχετικά με την κατασκευή οχημάτων (R.E.3), έγγραφο ECE/TRANS/WP.29/78/Rev.6, σημείο 2. – http://www.unece.org/trans/main/wp29/wp29wgs/wp29gen/wp29resolutions.html
      
         (2)  Οι τεχνικές προδιαγραφές και τα λεπτομερή σχέδια του HYBRID ΙΙ και ΙΙΙ, που αντιστοιχούν στις κύριες διαστάσεις του ενήλικα άνδρα του πεντηκοστού εκατοστημορίου των Ηνωμένων Πολιτειών της Αμερικής, και οι προδιαγραφές για την προσαρμογή του για τη δοκιμή αυτή έχουν κατατεθεί στον Γενικό Γραμματέα των Ηνωμένων Εθνών και είναι διαθέσιμα κατόπιν αίτησης στη γραμματεία της Οικονομικής Επιτροπής για την Ευρώπη, Palais des Nations, Γενεύη, Ελβετία.
      
         (3)  Οι χαρακτηριστικοί αριθμοί των συμβαλλόμενων μερών στη συμφωνία του 1958 παρατίθενται στο παράρτημα 3 του ενοποιημένου ψηφίσματος για την κατασκευή οχημάτων (R.E.3), έγγραφο ECE/TRANS/WP.29/78/αναθ. 6, παράρτημα 3 - http://www.unece.org/trans/main/wp29/wp29wgs/wp29gen/wp29resolutions.html
   
   
      
         ΠΡΟΣΑΡΤΗΜΑ 1
         Διαδικασίες δοκιμών για καθίσματα σύμφωνα με την παράγραφο 5 και/ή για αγκυρώσεις σύμφωνα με την παράγραφο 6.1.2 και/ή για την τοποθέτηση πλευρικών καθισμάτων σύμφωνα με την παράγραφο 3 του προσαρτήματος 7
         1.   ΑΠΑΙΤΗΣΕΙΣ
         1.1.   Οι δοκιμές πρέπει να προσδιορίζουν:
         1.1.1.   Αν ο/οι επιβάτης/-τες του καθίσματος συγκρατείται/-ούνται σωστά από το/τα κάθισμα/-ίσματα εμπρός του/τους και/ή μέσω της χρήσης ζώνης ασφαλείας.
         1.1.1.1.   Αυτή η απαίτηση θεωρείται ότι ικανοποιείται αν η εμπρόσθια κίνηση οποιουδήποτε μέρους του κορμού και της κεφαλής του ανδρεικέλου δεν υπερβεί το εγκάρσιο κατακόρυφο επίπεδο που βρίσκεται σε απόσταση 1,6 m από το σημείο «R» του βοηθητικού καθίσματος.
         1.1.2.   Αν ο/οι επιβάτης/-τες του καθίσματος δεν τραυματίζεται/-ζονται σοβαρά.
         1.1.2.1.   Αυτή η απαίτηση θεωρείται ότι ικανοποιείται αν πληρούνται τα ακόλουθα κριτήρια εμβιομηχανικής αποδοχής για το οργανοφόρο ανδρείκελο, τα οποία προσδιορίζονται σύμφωνα με το προσάρτημα 4· ήτοι:
         1.1.2.2.   για ανδρείκελο σε βοηθητικό διατεταγμένο προς τα εμπρός κάθισμα, πρέπει να ικανοποιούνται τα ακόλουθα κριτήρια εμβιομηχανικής αποδοχής:
         1.1.2.2.1.   το κριτήριο τραυματισμού κεφαλής ΗΙC είναι μικρότερο από 500·
         1.1.2.2.2.   το κριτήριο αποδοχής θώρακα (ThAC) είναι μικρότερο από 30 g εκτός από περιόδους συνολικά μικρότερες των 3 ms (g = 9,81 m/s2)·
         1.1.2.2.3.   το κριτήριο αποδοχής μηριαίου οστού (FAC) είναι μικρότερο από 10 kN και δεν γίνεται υπέρβαση της τιμής των 8 kN για περιόδους συνολικά μικρότερες των 20 ms·
         1.1.2.3.   για ανδρείκελο σε βοηθητικό πλευρικό κάθισμα, πρέπει να ικανοποιούνται τα ακόλουθα κριτήρια εμβιομηχανικής αποδοχής:
         1.1.2.3.1.   το κριτήριο τραυματισμού κεφαλής ΗΙC είναι μικρότερο από 500·
         1.1.2.3.2.   τα κριτήρια αποδοχής θώρακα:
         
                     α)
                  
                  
                     για το κριτήριο κάμψης θώρακα (ΚΚΘ) μικρότερη ή ίση με 42 mm·
                  
               
                     β)
                  
                  
                     για το κριτήριο ταχύτητας είσδυσης (ΚΤΕ) μικρότερη ή ίση με 1,0 m/sec·
                  
               1.1.2.3.3.   το κριτήριο αποδοχής της πυέλου:
         μέγιστη δύναμη στην ηβική σύμφυση (ΜΔΗΣ) μικρότερη ή ίση με 6 kN.
         1.1.2.3.4.   το κριτήριο αποδοχής της κοιλιακής χώρας:
         μέγιστη δύναμη στην κοιλιακή χώρα (ΜΔΚ) μικρότερη ή ίση με 2,5 kN εσωτερικής δύναμης (ισοδύναμη προς εξωτερική δύναμη μεγέθους 4,5 kN).
         1.1.3.   αν το κάθισμα και η έδραση του καθίσματος έχουν επαρκή αντοχή.
         1.1.3.1.   Αυτή η απαίτηση θεωρείται ότι ικανοποιείται αν:
         1.1.3.1.1.   κανένα μέρος του καθίσματος, της έδρασης του καθίσματος ή των παρελκομένων δεν αποσπάται εντελώς κατά τη διάρκεια της δοκιμής·
         1.1.3.1.2.   Το κάθισμα συγκρατείται σταθερά, ακόμη και αν μία ή περισσότερες αγκυρώσεις αποσπαστούν μερικώς και όλα τα συστήματα ασφάλισης παραμείνουν άθικτα καθ’ όλη τη διάρκεια της δοκιμής.
         1.1.3.1.3.   Ύστερα από τη δοκιμή κανένα δομικό μέρος του καθίσματος ή των παρελκομένων δεν έχει οποιαδήποτε ρωγμή ή κοφτερά μέρη ή προεξοχές που είναι πιθανό να προκαλέσουν σωματική βλάβη.
         1.2.   Όλα τα εξαρτήματα στερέωσης που βρίσκονται στο πίσω μέρος του καθίσματος ή παρελκόμενα αυτού πρέπει να είναι τέτοια ώστε να μειώνεται ο κίνδυνος πρόκλησης σωματικής βλάβης σε επιβάτη κατά την πρόσκρουση. Αυτή η απαίτηση θεωρείται ότι ικανοποιείται αν οποιοδήποτε μέρος που δύναται να έρθει σε επαφή με σφαίρα διαμέτρου 165 mm παρουσιάζει ακτίνα καμπυλότητας τουλάχιστον 5 mm.
         1.2.1.   Αν οποιοδήποτε μέρος των εξαρτημάτων στερέωσης και των παρελκομένων που προαναφέρονται είναι κατασκευασμένο από υλικό σκληρότητας κατώτερης από 50 Shore Α σε άκαμπτο υπόστρωμα· οι απαιτήσεις που καθορίζονται στην παραπάνω παράγραφο 1.2 ισχύουν μόνο για το άκαμπτο υπόστρωμα.
         1.2.2.   Τα μέρη του πίσω μέρους του καθίσματος, όπως διατάξεις ρύθμισης για το κάθισμα και παρελκόμενα, δεν υπόκεινται στις απαιτήσεις της παραγράφου 1.2, αν στη θέση ηρεμίας βρίσκονται κάτω από ένα οριζόντιο επίπεδο 400 mm πάνω από το επίπεδο αναφοράς, ακόμη και αν ο επιβάτης θα μπορούσε να έλθει σε επαφή με αυτά.
         2.   ΠΡΟΕΤΟΙΜΑΣΙΑ ΤΟΥ ΠΡΟΣ ΔΟΚΙΜΗ ΚΑΘΙΣΜΑΤΟΣ
         2.1.   Το προς δοκιμή κάθισμα τοποθετείται:
         2.1.1.   είτε σε εξέδρα δοκιμών αντιπροσωπευτική του σώματος ενός οχήματος
         2.1.2.   είτε σε άκαμπτη εξέδρα δοκιμών.
         2.2.   Η αγκύρωση στην εξέδρα δοκιμών που προβλέπεται για το/τα κάθισμα/-ίσματα δοκιμής πρέπει να είναι ταυτόσημη ή να έχει τα ίδια χαρακτηριστικά με εκείνη που χρησιμοποιείται στο/στα όχημα/-ήματα όπου προορίζεται να χρησιμοποιείται το κάθισμα.
         2.3.   Το προς δοκιμή κάθισμα πρέπει να είναι πλήρες με όλη την επένδυση και τα παρελκόμενα. Αν το κάθισμα είναι εφοδιασμένο με τραπεζάκι, αυτό πρέπει να βρίσκεται στη θέση στοιβασίας.
         2.4.   Αν είναι συρόμενο, το κάθισμα θα τοποθετείται στη θέση μέγιστης επέκτασης.
         2.5.   Αν είναι ρυθμιζόμενο, το ερεισίνωτο του καθίσματος πρέπει να ρυθμιστεί έτσι ώστε η προκύπτουσα κλίση του κορμού του ανδρεικέλου που χρησιμοποιείται για τον προσδιορισμό του σημείου «H» και της πραγματικής γωνίας του κορμού για τις θέσεις καθημένων των οχημάτων να είναι κατά το δυνατόν πλησιέστερη προς εκείνη που συνιστάται από τον κατασκευαστή για κανονική χρήση ή, ελλείψει συγκεκριμένης σύστασης του κατασκευαστή, κατά το δυνατόν πλησιέστερη προς τις 25 ° προς τα πίσω σε σχέση με την κατακόρυφο.
         2.6.   Αν το πίσω κάθισμα είναι εξοπλισμένο με ρυθμιζόμενο καθ’ ύψος προσκέφαλο, αυτό πρέπει να βρίσκεται στη χαμηλότερη θέση του.
         2.7.   Οι ζώνες ασφαλείας εγκεκριμένου τύπου, σύμφωνα με τον κανονισμό αριθ. 16, που είναι τοποθετημένες σε αγκυρώσεις εγκατεστημένες σύμφωνα με τον κανονισμό αριθ. 14 (συμπεριλαμβανομένης, κατά περίπτωση, της παρέκκλισης που προβλέπεται στην παράγραφο 7.4 του εν λόγω κανονισμού) τοποθετούνται τόσο στο βοηθητικό κάθισμα, όσο και στο προς δοκιμή κάθισμα.
         3.   ΔΥΝΑΜΙΚΕΣ ΔΟΚΙΜΕΣ
         3.1.   Δοκιμή 1
         Η εξέδρα δοκιμής πρέπει να τοποθετηθεί πάνω σε φορείο.
         3.2.   Βοηθητικό κάθισμα
         Το βοηθητικό κάθισμα επιτρέπεται να είναι του ίδιου τύπου με το κάθισμα που υποβάλλεται σε δοκιμή και πρέπει να βρίσκεται παράλληλα και ευθέως οπισθίως του καθίσματος που υποβάλλεται σε δοκιμή. Τα δύο καθίσματα πρέπει να είναι στο ίδιο ύψος, να έχουν ρυθμιστεί με τον ίδιο τρόπο και σε απόσταση 750 mm.
         3.2.1.   Αν χρησιμοποιείται βοηθητικό κάθισμα διαφορετικού τύπου, αυτό θα αναφέρεται στο έγγραφο κοινοποίησης που αφορά την έγκριση ενός τύπου καθίσματος και τη συμμόρφωση με το υπόδειγμα του παραρτήματος 1 του παρόντος κανονισμού.
         3.3.   Ανδρείκελο
         3.3.1.   Το ανδρείκελο τοποθετείται μη προσδεδεμένο στο βοηθητικό κάθισμα, έτσι ώστε το επίπεδο συμμετρίας του να αντιστοιχεί στο επίπεδο συμμετρίας της εν λόγω θέσης καθημένων.
         3.3.2.   Ανεξάρτητα από τη θέση καθίσματος του ανδρεικέλου, η γωνία μεταξύ του άνω βραχίονα και της γραμμής αναφοράς κορμού-βραχίονα σε κάθε πλευρά πρέπει να είναι 40 ° ± 5 °. Η γραμμή αναφοράς κορμού-βραχίονα ορίζεται ως η τομή επιπέδου εφαπτομένου στην εμπρόσθια επιφάνεια των ομοιωμάτων πλευρών με το διάμηκες κατακόρυφο επίπεδο του ανδρείκελου στο οποίο κείται ο βραχίονας. Τα πόδια πρέπει να εκτείνονται στο μέγιστο και, αν είναι δυνατόν, να είναι παράλληλα· οι φτέρνες πρέπει να εφάπτονται του εδάφους.
         3.3.3.   Κάθε απαιτούμενο ανδρείκελο θα εγκαθίσταται σε ένα κάθισμα σύμφωνα με την ακόλουθη διαδικασία:
         3.3.3.1.   το ανδρείκελο τοποθετείται στο κάθισμα όσο το δυνατόν πλησιέστερα στην επιθυμητή θέση·
         3.3.3.2.   μια επίπεδη άκαμπτη επιφάνεια με εμβαδόν 76 mm × 76 mm τοποθετείται όσο το δυνατόν χαμηλότερα έναντι του εμπρόσθιου μέρους του κορμού του ανδρεικέλου,
         3.3.3.3.   η επίπεδη επιφάνεια πιέζεται οριζοντίως έναντι του κορμού του ανδρεικέλου με φορτίο μεταξύ 25 και 35 daN:
         3.3.3.3.1.   ο κορμός έλκεται προς τα εμπρός από τους ώμους προς την κατακόρυφη θέση, στη συνέχεια ανακλίνεται στο ερεισίνωτο του καθίσματος. Αυτή η ενέργεια εκτελείται δύο φορές·
         3.3.3.3.2.   χωρίς να κινείται ο κορμός, η κεφαλή τοποθετείται σε θέση τέτοια ώστε η εξέδρα που υποστηρίζει τα όργανα μέτρησης που περιέχονται στην κεφαλή να είναι οριζόντια και το μεσοβελιαίο επίπεδο της κεφαλής να είναι παράλληλο με εκείνο του οχήματος (για πλευρικά καθίσματα, το μεσοβελιαίο επίπεδο της κεφαλής να είναι παράλληλο με το κατακόρυφο ενδιάμεσο επίπεδο του καθίσματος)·
         3.3.3.4.   η επίπεδη επιφάνεια αφαιρείται προσεκτικά·
         3.3.3.5.   το ανδρείκελο μετακινείται προς τα εμπρός πάνω στο κάθισμα και επαναλαμβάνεται η διαδικασία εγκατάστασης που περιγράφεται παραπάνω·
         3.3.3.6.   αν είναι απαραίτητο, διορθώνεται η θέση των κάτω μελών·
         3.3.3.7.   τα εγκατεστημένα όργανα μέτρησης δεν πρέπει σε καμία περίπτωση να επηρεάζουν την κίνηση του ανδρεικέλου κατά την πρόσκρουση·
         3.3.3.8.   η θερμοκρασία του συστήματος των οργάνων μέτρησης πρέπει να σταθεροποιηθεί πριν από τη δοκιμή και να διατηρηθεί, στο μέτρο του δυνατού, μεταξύ 19 °C και 26 °C.
         3.4.   Προσομοίωση πρόσκρουσης
         3.4.1.   Η συνολική μεταβολή ταχύτητας του φορείου που προσομοιώνει την πρόσκρουση πρέπει να είναι μεταξύ 30 και 32 km/h.
         3.4.2.   Η επιβράδυνση ή, κατ’ επιλογήν του αιτούντος, επιτάχυνση του φορείου κατά τη διάρκεια της προσομοίωσης πρόσκρουσης πρέπει να είναι σύμφωνη με τις διατάξεις που παρουσιάζονται στην εικόνα 1 παρακάτω. Εκτός από διαστήματα συνολικής διάρκειας μικρότερης των 3 ms, η καμπύλη επιβράδυνσης ή επιτάχυνσης του φορείου ως συνάρτηση του χρόνου πρέπει να παραμείνει μεταξύ των οριακών καμπυλών που παρουσιάζονται στην εικόνα 1.
         3.4.3.   Εξάλλου, η μέση επιτάχυνση ή επιβράδυνση πρέπει να κυμαίνεται μεταξύ 6,5 και 8,5 g.
         3.5.   Δοκιμή 2
         3.5.1.   Η δοκιμή 1 επαναλαμβάνεται με ανδρείκελο καθισμένο στο βοηθητικό κάθισμα: Το ανδρείκελο προσδεδεμένο με ζώνη ασφαλείας τοποθετημένη και ρυθμισμένη σύμφωνα με τις οδηγίες του κατασκευαστή. Ο αριθμός των σημείων αγκύρωσης της ζώνης ασφάλειας για το σκοπό της δοκιμής 2 πρέπει να καταγράφεται στο έγγραφο κοινοποίησης σχετικά με την έγκριση ενός τύπου καθίσματος σύμφωνα με το υπόδειγμα του παραρτήματος 1 του παρόντος κανονισμού.
         3.5.2.   Το βοηθητικό κάθισμα πρέπει είτε να είναι του ίδιου τύπου με το κάθισμα που υποβάλλεται σε δοκιμή ή διαφορετικού τύπου, τα στοιχεία του οποίου πρέπει να καταγράφονται στο έγγραφο κοινοποίησης σχετικά με την έγκριση ενός τύπου καθίσματος το οποίο καταρτίζεται σύμφωνα με το υπόδειγμα του παραρτήματος 1 του παρόντος κανονισμού.
         3.5.3.   Η δοκιμή 2 μπορεί να εφαρμοστεί σε μέρη του οχήματος εκτός των καθισμάτων, όπως αναφέρεται στην παράγραφο 8.1.7 του κανονισμού αριθ. 16 και στην παράγραφο 5.3.5 του κανονισμού αριθ. 14.
         3.5.4.   Σε περίπτωση που η δοκιμή 2 διεξάγεται με το ανδρείκελο προσδεδεμένο με ζώνη 3 σημείων και δεν γίνεται υπέρβαση των κριτηρίων τραυματισμού, το βοηθητικό κάθισμα θεωρείται ότι πληροί τις απαιτήσεις σχετικά με τα φορτία στατικής δοκιμής και την κίνηση της άνω αγκύρωσης κατά τη διάρκεια της δοκιμής που καθορίζεται στον κανονισμό αριθ. 14 σχετικά με αυτήν την εγκατάσταση.
         3.5.5.   Η δοκιμή 2 μπορεί να εφαρμοστεί επίσης σε πλευρικά καθίσματα. Στην περίπτωση αυτή το βοηθητικό κάθισμα που αναφέρεται στην παράγραφο 3.2 πρέπει να είναι πλευρικό κάθισμα και να βρίσκεται στο σημείο που ορίζεται στο προσάρτημα 7.
         
   
   
      
         ΠΡΟΣΑΡΤΗΜΑ 2
         Διαδικασια δοκιμων για τις αγκυρωσεις ενος οχηματος κατ’ εφαρμογη της παραγραφου 6.1.1
         1.   ΔΙΑΤΑΞΗ ΔΟΚΙΜΗΣ
         1.1.   Μια άκαμπτη δομή επαρκώς αντιπροσωπευτική του καθίσματος που προορίζεται για χρήση στο όχημα στερεώνεται με τα μέσα στερέωσης (μπουλόνια, βίδες κ.λπ.) που παρέχονται από τον κατασκευαστή στα τμήματα της δομής που υποβάλλονται στις δοκιμές.
         1.2.   Αν μπορούν να τοποθετηθούν στην ίδια αγκύρωση πολλοί τύποι καθισμάτων που διαφέρουν μεταξύ τους σε σχέση με την απόσταση μεταξύ των εμπρόσθιων και οπίσθιων άκρων των πελμάτων τους, η δοκιμή πρέπει να διεξαχθεί με τη μικρότερη βάση. Αυτή η βάση θα περιγράφεται στο πιστοποιητικό έγκρισης τύπου.
         2.   ΔΙΑΔΙΚΑΣΙΑ ΔΟΚΙΜΗΣ
         2.1.   Πρέπει να εφαρμοστεί δύναμη F
         2.1.1.   σε ύψος 750 mm πάνω από το επίπεδο αναφοράς και στην κατακόρυφη γραμμή που περιέχει το γεωμετρικό κέντρο της επιφάνειας που οριοθετείται από το πολύγωνο που έχει τα διάφορα σημεία αγκύρωσης ως κορυφές ή, κατά περίπτωση, τις απώτατες αγκυρώσεις του καθίσματος, από την άκαμπτη δομή όπως ορίζεται στην παράγραφο 1.1 ανωτέρω,
         2.1.2.   οριζοντίως και με κατεύθυνση προς το εμπρόσθιο μέρος του οχήματος,
         2.1.3.   με όσο το δυνατόν συντομότερη καθυστέρηση και για διάρκεια τουλάχιστον 0,2 s.
         2.2.   Η δύναμη F προσδιορίζεται είτε
         2.2.1.   με τον ακόλουθο τύπο: F = (5 000 ± 50) × i, όπου:
         το F δίνεται σε Ν και το i αναπαριστά τον αριθμό των θέσεων καθήμενων του καθίσματος για το οποίο πρόκειται να εγκριθούν οι προς δοκιμή αγκυρώσεις· είτε, αν το ζητήσει ο κατασκευαστής,
         2.2.2.   σύμφωνα με τα αντιπροσωπευτικά φορτία που μετρώνται κατά τη διάρκεια δυναμικών δοκιμών, όπως περιγράφονται στο προσάρτημα 1 του παρόντος κανονισμού.
      
   
   
      
         ΠΡΟΣΑΡΤΗΜΑ 3
         ΜΕΤΡΗΣΕΙΣ ΠΡΟΣ ΕΚΤΕΛΕΣΗ
         1.   Όλες οι μετρήσεις που είναι απαραίτητες πρέπει να διενεργούνται με συστήματα μέτρησης που πληρούν τις προδιαγραφές του Διεθνούς Προτύπου ISO 6487:1987 με τίτλο «Τεχνικές μέτρησης σε δοκιμές πρόσκρουσης: Εξοπλισμός»
         2.   Δυναμική δοκιμή
         2.1.   Μετρήσεις που πρέπει να γίνουν στο φορείο
         Πρέπει να μετρηθούν τα χαρακτηριστικά επιτάχυνσης ή επιβράδυνσης του φορείου, από τις επιβραδύνσεις ή επιταχύνσεις που μετρώνται στο άκαμπτο πλαίσιο του φορείου, με συστήματα μέτρησης με CFC 60.
         2.2.   Μετρήσεις που πρέπει να γίνουν σε ανδρείκελα
         Οι ενδείξεις των οργάνων μέτρησης καταγράφονται μέσω ανεξάρτητων διαύλων δεδομένων των ακολούθων CFC:
         2.2.1.   Μετρήσεις στην κεφαλή του ανδρεικέλου
         Η συνισταμένη τριαξονική επιτάχυνση που αναφέρεται στο κέντρο βάρους (γr) (1) πρέπει να μετρηθεί με CFC 600.
         2.2.2.   Μετρήσεις στον θώρακα του ανδρεικέλου.
         Η συνισταμένη επιτάχυνση στο κέντρο βάρους πρέπει να μετρηθεί με CFC 180. Η κάμψη του θώρακα και το κριτήριο είσδυσης (VC) μετρώνται με CFC 180.
         2.2.3.   Μετρήσεις στο μηριαίο οστό του ανδρεικέλου
         Η αξονική δύναμη συμπίεσης πρέπει να μετρηθεί με CFC 600.
         2.2.4.   Μετρήσεις στην κοιλιακή χώρα του ανδρεικέλου
         Οι δυνάμεις που ασκούνται στην κοιλιακή χώρα μετρώνται με CFC 600.
         2.2.5.   Μετρήσεις στην πύελο του ανδρεικέλου.
         Η δύναμη στην ηβική σύμφυση πρέπει να μετράται με CFC 600.
         
            (1)  Εκφρασμένη σε g (= 9,81 m/s2), η κλιμακωτή τιμή της οποίας υπολογίζεται σύμφωνα με τον ακόλουθο τύπο:
         γr
            2 = γ l
            2 + γ v
            2 + γ t
            2,
         όπου:
         
                     γl
                     
                  
                  
                     =
                  
                  
                     η τιμή της στιγμιαίας διαμήκους επιτάχυνσης·
                  
               
                     γν
                     
                  
                  
                     =
                  
                  
                     η τιμή της στιγμιαίας κατακόρυφης επιτάχυνσης·
                  
               
                     γt
                     
                  
                  
                     =
                  
                  
                     η τιμή της στιγμιαίας εγκάρσιας επιτάχυνσης.
                  
               
   
   
      
         ΠΡΟΣΑΡΤΗΜΑ 4
         ΚΑΘΟΡΙΣΜΟΣ ΤΩΝ ΚΡΙΤΗΡΙΩΝ ΑΠΟΔΟΧΗΣ
         1.   Μετωπική πρόσκρουση (καθίσματα διατεταγμένα προς τα εμπρός)
         1.1.   Κριτήριο αποδοχής κεφαλής (ΗΙC)
         1.1.1.   Αυτό το κριτήριο τραυματισμού (ΗΙC) υπολογίζεται με βάση τη συνισταμένη τριαξονική επιτάχυνση που μετράται σύμφωνα με το προσάρτημα 3, παράγραφος 2.2.1, με τον ακόλουθο τύπο:
         
            
         όπου t1 και t2 είναι οποιεσδήποτε τιμές χρόνου κατά τη διάρκεια της δοκιμής και ΗΙC είναι η μέγιστη τιμή για το χρονικό διάστημα t1, t2. Οι τιμές των t1 και t2 εκφράζονται σε δευτερόλεπτα.
         1.2.   Κριτήριο αποδοχής θώρακα (ThAC)
         1.2.1.   Αυτό το κριτήριο καθορίζεται από την απόλυτη τιμή της συνισταμένης επιτάχυνσης, εκφραζόμενη σε g και μετρούμενη σύμφωνα με το προσάρτημα 3 παράγραφος 2.2.2 και από την περίοδο επιτάχυνσης, εκφραζόμενη σε ms.
         1.3.   Κριτήριο αποδοχής μηριαίου οστού (FAC)
         Αυτό το κριτήριο καθορίζεται από τη θλιπτική φόρτιση, εκφρασμένη σε kN, που μεταδίδεται αξονικά σε κάθε μηριαίο οστό του ανδρεικέλου, μετρούμενη σύμφωνα με το προσάρτημα 3, παράγραφος 2.2.3, και από τη διάρκεια της θλιπτικής φόρτισης, εκφραζόμενη σε ms.
         2.   Πλευρική πρόσκρουση (πλευρικά καθίσματα)
         2.1.   Κριτήριο τραυματισμού κεφαλής (ΗΙC), βλέπε παράγραφο 1.1 ανωτέρω.
         2.2.   Κριτήριο αποδοχής θώρακα
         2.2.1.   Παραμόρφωση του θώρακα: η μέγιστη παραμόρφωση του θώρακα είναι η μέγιστη τιμή παραμόρφωσης οποιασδήποτε πλευράς, η οποία καθορίζεται με τους αισθητήρες μετατόπισης του θώρακα.
         2.2.2.   Κριτήριο είσδυσης (VC):
         η μέγιστη ταχύτητα είσδυσης είναι η μέγιστη τιμή VC σε οποιοδήποτε πλευρό, η οποία υπολογίζεται ως στιγμιαίο γινόμενο της σχετικής κάμψης του θώρακα ως προς το ημιθωράκιο επί την ταχύτητα συμπίεσης που προκύπτει ως παράγωγος της κάμψης. Για τον υπολογισμό αυτό, ως κανονικό πλάτος ημιθωρακίου λαμβάνεται η τιμή 140 mm.
         
            
         Όπου D (μέτρα) = βέλος συμπίεσης πλευρικού ιστού
         Ο αλγόριθμος υπολογισμού που πρέπει να χρησιμοποιείται καθορίζεται στο παράρτημα 4 προσάρτημα 2 του κανονισμού αριθ. 95.
         2.3.   Κριτήριο αποδοχής κοιλιακής χώρας
         Η μέγιστη δύναμη που ασκείται στην κοιλιακή χώρα είναι η μέγιστη τιμή του συνόλου των τριών δυνάμεων που μετρούνται με τους τρεις αισθητήρες δύναμης, στερεωμένους 39 mm κάτω από την επιφάνεια της πλευράς κρούσης.
         2.4.   Κριτήριο αποδοχής πυέλου
         Η μέγιστη δύναμη στην ηβική σύμφυση (ΜΔΗΣ) είναι η μέγιστη δύναμη που μετράται από δυναμομετρικό αισθητήρα στην ηβική σύμφυση της πυέλου.
      
   
   
      
         ΠΡΟΣΑΡΤΗΜΑ 5
         ΑΠΑΙΤΗΣΕΙΣ ΚΑΙ ΔΙΑΔΙΚΑΣΙΕΣ ΣΤΑΤΙΚΗΣ ΔΟΚΙΜΗΣ
         1.   ΑΠΑΙΤΗΣΕΙΣ
         1.1.   Σκοπός των απαιτήσεων για τα καθίσματα που υποβάλλονται σε δοκιμή σύμφωνα με το παρόν προσάρτημα είναι να προσδιοριστεί:
         1.1.1.   αν οι χρήστες του καθίσματος συγκρατούνται σωστά από τα καθίσματα που βρίσκονται μπροστά τους·
         1.1.2.   Αν οι χρήστες του καθίσματος δεν τραυματίζονται σοβαρά· και
         1.1.3.   αν το κάθισμα και η έδραση του καθίσματος έχουν επαρκή αντοχή.
         1.2.   Οι απαιτήσεις της παραπάνω παραγράφου 1.1.1 θεωρείται ότι ικανοποιούνται αν η μέγιστη μετατόπιση του κέντρου εφαρμογής της κάθε δύναμης που καθορίζεται στην παράγραφο 2.2.1 μετρούμενη στο οριζόντιο επίπεδο και στο διάμηκες ενδιάμεσο επίπεδο της οικείας θέσης καθημένων δεν υπερβαίνει τα 400 mm.
         1.3.   Οι απαιτήσεις της παραπάνω παραγράφου 1.1.2 θεωρείται ότι ικανοποιούνται εφόσον πληρούνται τα ακόλουθα χαρακτηριστικά:
         1.3.1.   η μέγιστη μετατόπιση του κεντρικού σημείου εφαρμογής καθεμίας από τις δυνάμεις που καθορίζονται στην παράγραφο 2.2.1, μετρούμενη όπως περιγράφεται στην παράγραφο 1.2, δεν είναι μικρότερη από 100 mm·
         1.3.2.   η μέγιστη μετατόπιση του κεντρικού σημείου εφαρμογής καθεμίας από τις δυνάμεις που καθορίζονται στην παράγραφο 2.2.2, μετρούμενη όπως περιγράφεται στην παράγραφο 1.2, δεν είναι μικρότερη από 50 mm.
         1.3.3.   Όλα τα εξαρτήματα στερέωσης που βρίσκονται στο πίσω μέρος του καθίσματος ή παρελκόμενα αυτού πρέπει να είναι τέτοια ώστε να μειώνεται ο κίνδυνος πρόκλησης σωματικής βλάβης σε επιβάτη κατά την πρόσκρουση. Αυτή η απαίτηση θεωρείται ότι ικανοποιείται αν οποιοδήποτε μέρος που δύναται να έρθει σε επαφή με σφαίρα διαμέτρου 165 mm παρουσιάζει ακτίνα καμπυλότητας τουλάχιστον 5 mm.
         1.3.4.   Αν οποιοδήποτε μέρος των προαναφερθέντων εξαρτημάτων στερέωσης και παρελκομένων είναι κατασκευασμένο από υλικό σκληρότητας κατώτερης των 50 Shore Α σε άκαμπτο υπόστρωμα, οι απαιτήσεις που καθορίζονται στην παραπάνω παράγραφο 1.3.3 ισχύουν μόνο για το άκαμπτο υπόστρωμα.
         1.3.5.   Τα μέρη του πίσω μέρους του καθίσματος, όπως διατάξεις ρύθμισης για το κάθισμα και παρελκόμενα, δεν υπόκεινται στις απαιτήσεις της παραγράφου 1.3.3, αν στη θέση ηρεμίας βρίσκονται κάτω από ένα οριζόντιο επίπεδο 400 mm πάνω από το επίπεδο αναφοράς, ακόμη και αν ο επιβάτης θα μπορούσε να έλθει σε επαφή μαζί τους.
         1.4.   Οι απαιτήσεις της παραγράφου 1.1.3 θεωρείται ότι ικανοποιούνται αν:
         1.4.1.   κανένα μέρος του καθίσματος, της έδρασης του καθίσματος ή των παρελκομένων δεν αποσπάται εντελώς κατά τη διάρκεια της δοκιμής·
         1.4.2.   το κάθισμα συγκρατείται σταθερά, ακόμη και αν μία ή περισσότερες αγκυρώσεις αποσπαστούν μερικώς και όλα τα συστήματα ασφάλισης παραμείνουν άθικτα καθ’ όλη τη διάρκεια της δοκιμής·
         1.4.3.   ύστερα από τη δοκιμή κανένα δομικό μέρος του καθίσματος ή των παρελκομένων δεν έχει οποιαδήποτε ρωγμή ή κοφτερά μέρη ή προεξοχές που είναι πιθανό να προκαλέσουν σωματική βλάβη.
         2.   ΣΤΑΤΙΚΕΣ ΔΟΚΙΜΑΣΙΕΣ
         2.1.   Διάταξη δοκιμής
         2.1.1.   Αποτελείται από κυλινδρικές επιφάνειες με ακτίνα καμπυλότητας ίση με 82 ± 3 mm και πλάτος:
         2.1.1.1.   τουλάχιστον ίσο με το πλάτος του ερεισινώτου κάθε θέσης καθημένων του προς δοκιμή καθίσματος για την άνω μήτρα·
         2.1.1.2.   ίσο με 320 -0/+10 mm για την κάτω μήτρα, όπως φαίνεται στην εικόνα 1 του παρόντος προσαρτήματος.
         2.1.2.   Η επιφάνεια που εφάπτεται στα μέρη του καθίσματος πρέπει να είναι κατασκευασμένη από υλικό του οποίου η σκληρότητα δεν είναι μικρότερη των 80 Shore A.
         2.1.3.   Κάθε κυλινδρική επιφάνεια πρέπει να είναι εφοδιασμένη με τουλάχιστον έναν αισθητήρα ικανό να μετράει τις δυνάμεις που ασκούνται προς την κατεύθυνση που ορίζεται στην παράγραφο 2.2.1.1.
         2.2.   Διαδικασία δοκιμής
         2.2.1.   Εφαρμόζεται δύναμη δοκιμής  ± 50 N με χρήση μιας συσκευής, σύμφωνα με την ανωτέρω παράγραφο 2.1, στο οπίσθιο μέρος του καθίσματος που αντιστοιχεί σε κάθε θέση καθημένων του καθίσματος.
         2.2.1.1.   Η κατεύθυνση εφαρμογής της δύναμης πρέπει να βρίσκεται στο κατακόρυφο ενδιάμεσο επίπεδο της εν λόγω θέσης καθημένων· πρέπει να είναι οριζόντια και από το οπίσθιο προς το εμπρόσθιο μέρος του καθίσματος.
         2.2.1.2.   Αυτή η κατεύθυνση πρέπει να βρίσκεται στο ύψος H1 το οποίο πρέπει να κυμαίνεται μεταξύ 0,70 m και 0,80 m και πάνω από το επίπεδο αναφοράς. Το ακριβές ύψος καθορίζεται από τον κατασκευαστή.
         2.2.2.   Εφαρμόζεται δύναμη δόκιμης  ± 100 N ταυτόχρονα στο οπίσθιο μέρος του καθίσματος που αντιστοιχεί σε κάθε θέση καθήμενων του καθίσματος στο ίδιο κατακόρυφο επίπεδο και στην ίδια κατεύθυνση στο ύψος H2 το οποίο πρέπει να κυμαίνεται μεταξύ 0,45 και 0,55 m πάνω από το επίπεδο αναφοράς, με συσκευή σύμφωνη με την παραπάνω παράγραφο 2.1. Το ακριβές ύψος καθορίζεται από τον κατασκευαστή.
         2.2.3.   Η μήτρα δοκιμής πρέπει να διατηρηθεί όσο το δυνατόν περισσότερο σε επαφή με το πίσω μέρος του καθίσματος κατά τη διάρκεια της εφαρμογής των δυνάμεων που καθορίζονται στις παραγράφους 2.2.1 και 2.2.2 παραπάνω. Θα είναι δυνατή η περιστροφή σε οριζόντιο επίπεδο.
         2.2.4.   Όταν το κάθισμα αποτελείται από περισσότερες θέσεις καθημένων, οι δυνάμεις που αντιστοιχούν σε κάθε θέση καθημένων πρέπει να ασκούνται ταυτόχρονα και πρέπει να υπάρχουν τόσες άνω και κάτω μήτρες όσες είναι οι θέσεις καθημένων.
         2.2.5.   Η αρχική θέση κάθε θέσης καθημένων καθεμίας από τις μήτρες καθορίζεται μέσω επαφής των συσκευών δοκιμής με το κάθισμα με δύναμη ίση τουλάχιστον με 20 N.
         2.2.6.   Οι δυνάμεις που αναφέρονται στις ανωτέρω παραγράφους 2.2.1 και 2.2.2 πρέπει να ασκηθούν όσο το δυνατό πιο γρήγορα και να διατηρηθούν όλες στην καθορισμένη τιμή, ανεξάρτητα από την παραμόρφωση, τουλάχιστον για 0,2 δευτερόλεπτα.
         2.2.7.   Αν η δοκιμή έχει διεξαχθεί με μία ή περισσότερες δυνάμεις, αλλά όχι με όλες τις δυνάμεις μεγαλύτερες από εκείνες που καθορίζονται στις ανωτέρω παραγράφους 2.2.1 και 2.2.2 και αν το κάθισμα πληροί τις απαιτήσεις, η δοκιμή θεωρείται ικανοποιητική.
         
            Εξοπλισμός στατικής δοκιμής
         
         
   
   
      
         ΠΡΟΣΑΡΤΗΜΑ 6
         ΧΑΡΑΚΤΗΡΙΣΤΙΚΑ ΑΠΟΡΡΟΦΗΣΗΣ ΕΝΕΡΓΕΙΑΣ ΤΟΥ ΟΠΙΣΘΙΟΥ ΜΕΡΟΥΣ ΤΩΝ ΕΡΕΙΣΙΝΩΤΩΝ
         1.   Τα στοιχεία του οπίσθιου τμήματος των ερεισινώτων των καθισμάτων που βρίσκονται στη ζώνη αναφοράς, όπως ορίζεται στην παράγραφο 2.21 του παρόντος κανονισμού, πρέπει να ελέγχονται κατόπιν αιτήσεως του κατασκευαστή, σύμφωνα με τις απαιτήσεις απορρόφησης ενέργειας που διατυπώνονται στο παράρτημα 4 του κανονισμού αριθ. 21. Γι’ αυτό τον σκοπό, όλα τα παρελκόμενα που τοποθετούνται πρέπει να υποβάλλονται σε δοκιμή σε όλες τις θέσεις χρήσης, με εξαίρεση τα τραπέζια που θα εξετάζονται στη θέση στοιβασίας.
         2.   Αυτή η δοκιμή θα αναφέρεται στο έγγραφο κοινοποίησης της έγκρισης ενός τύπου καθίσματος, το οποίο καταρτίζεται σύμφωνα με το υπόδειγμα του παραρτήματος 1 του παρόντος κανονισμού. Πρέπει επίσης να εσωκλείεται σχεδιάγραμμα που να δείχνει το εμβαδόν του τμήματος του ερεισινώτου του καθίσματος, επαληθευμένο μέσω της δοκιμής διάχυσης ενέργειας.
         3.   Η δοκιμή αυτή μπορεί να εφαρμόζεται σε μέρη οχήματος, εκτός των καθισμάτων (παράγραφος 3.5.3 του προσαρτήματος 1 και παράγραφος 2.3 του προσαρτήματος 7).
      
   
   
      
         ΠΡΟΣΑΡΤΗΜΑ 7
         Απαιτήσεις για την ασφάλεια των επιβατών σε πλευρικά καθίσματα σύμφωνα με την παράγραφο 7.4.4
         1.   Η απόσταση ανάμεσα στο πρώτο κατά σειρά πλευρικό κάθισμα και το μέρος του οχήματος που είναι μπροστά από το εν λόγω πλευρικό κάθισμα δεν υπερβαίνει τα 450 mm. Όλες οι μετρήσεις γίνονται 1 000 mm πάνω από το επίπεδο αναφοράς του πρώτου κατά σειρά πλευρικού καθίσματος (βλέπε εικόνα 1).
         
            Σχήμα 1
         
         
            Απαιτήσεις τοποθέτησης πλευρικών καθισμάτων
         
         2.   Το τμήμα του οχήματος (διαχωριστικό ή πλάτη καθίσματος διατεταγμένου προς τα εμπρός) μπροστά από το πρώτο πλευρικό κάθισμα πρέπει να ικανοποιεί τις ακόλουθες απαιτήσεις, για την ασφάλεια του επιβάτη σε αυτό το πρώτο κατά σειρά πλευρικό κάθισμα (βλέπε εικόνα 2):
         2.1.   το ύψος του μέρους του οχήματος, βάσει του επιπέδου αναφοράς του πρώτου κατά σειρά πλευρικού καθίσματος, δεν πρέπει να είναι μικρότερο από 1 020 mm· και
         2.2.   η καθαυτή επιφάνεια πρόσκρουσης του μέρους του οχήματος έχει πλάτος 200 mm και ύψος 580 mm. Η επιφάνεια αυτή τοποθετείται έτσι ώστε ο κάθετος κεντρικός άξονας να βρίσκεται 50 mm πίσω από το σημείο Η του πρώτου πλευρικού καθίσματος· και
         2.3.   η αντίστοιχη επιφάνεια του μέρους του οχήματος, κατόπιν προβολής σε κάθετο επίπεδο μέσω του σημείου Η, καλύπτει τουλάχιστον το 95 % της επιφάνειας πρόσκρουσης καθαυτή. Αυτό το μέρος του οχήματος πρέπει να ικανοποιεί την απαίτηση απορρόφησης ενέργειας του προσαρτήματος 6.
         2.3.1.   Αν υπάρχει κενό στην αντίστοιχη επιφάνεια (συνήθως δύο καθίσματα διατεταγμένα προς τα εμπρός με κενό μεταξύ τους), η απόσταση καθορίζεται για κάθε κενό με μια σφαίρα διαμέτρου 165 mm. Η σφαίρα τίθεται σε επαφή με το κενό σε ένα σημείο της περιοχής του κενού που επιτρέπει τη μέγιστη διείσδυση της σφαίρας, έχοντας υπόψη ότι δεν εφαρμόζεται φορτίο. Η απόσταση μεταξύ των δύο σημείων επαφής της σφαίρας πρέπει να είναι μικρότερη από 60 mm.
         3.   Κατ’ επιλογή του κατασκευαστή, μπορεί να πραγματοποιηθεί δοκιμή σύμφωνα με το προσάρτημα 1 με το κατάλληλο ανδρείκελο για πλευρικά καθίσματα.
         
            Σχήμα 2
         
         
            Απαιτήσεις τοποθέτησης για το μέρος του οχήματος πριν από το πρώτο πλευρικό κάθισμα
         
         
   
   
      
         ΠΑΡΑΡΤΗΜΑ 1
         ΑΝΑΚΟΙΝΩΣΗ
         [Μέγιστο μέγεθος: A4 (210 × 297 mm)]
         (1)
         Εκδόθηκε από:
         Όνομα υπηρεσίας:
         …
         …
         που αφορά (2):
         Χορήγηση έγκρισης
         Επέκταση έγκρισης
         Απόρριψη έγκρισης
         Ανάκληση έγκρισης
         Οριστική παύση της παραγωγής
         ενός τύπου ή τύπων καθισμάτων όσον αφορά την αντοχή του/τους σύμφωνα με τον κανονισμό αριθ. 80
         Αρ. έγκρισης … Αρ. επέκτασης …
         1. Εμπορικό όνομα ή μάρκα του καθίσματος: …
         2. Τύπος καθίσματος: …
         3. Επωνυμία και διεύθυνση κατασκευαστή: …
         4. Αν υπάρχει, επωνυμία και διεύθυνση του αντιπροσώπου του κατασκευαστή: …
         5. Συμπληρωματικές πληροφορίες:
         5.1. Σύντομη περιγραφή του τύπου του καθίσματος, του εξοπλισμού στερέωσης, των συστημάτων ρύθμισης, μετατόπισης και ασφάλισης, συμπεριλαμβανομένης της ελάχιστης απόστασης μεταξύ των σημείων τοποθέτησης: …
         5.2. Θέση και διάταξη των καθισμάτων: …
         5.3. Καθίσματα, αν υπάρχουν, με ενσωματωμένη αγκύρωση ζώνης ασφαλείας: …
         5.4. Δοκιμή απορρόφησης ενέργειας του οπίσθιου μέρους των ερεισινώτων: Ναι/Όχι (2)
         5.5. Σχεδιαγράμματα που δείχνουν το εμβαδόν του οπίσθιου τμήματος του ερεισινώτου του καθίσματος επαληθευμένα για διάχυση της ενέργειας: …
         5.6. Κάθισμα εγκεκριμένο σύμφωνα με την παράγραφο 5.1 του παρόντος κανονισμού (δυναμική δοκιμή): Ναι/Όχι (2)
         5.6.1. Δοκιμή 1 σύμφωνα με το προσάρτημα 1: Ναι/Όχι (2)
         5.6.2. Δοκιμή 2 σύμφωνα με το προσάρτημα 1: Ναι/Όχι (2)
         5.6.3. Περιγραφή των ζωνών ασφαλείας και των αγκυρώσεων που χρησιμοποιούνται για τους σκοπούς της δοκιμής 2: …
         5.6.4. Τύπος βοηθητικού καθίσματος που χρησιμοποιείται για τη δοκιμή 2 (αν διαφέρει από τον εγκεκριμένο τύπο καθίσματος): …
         5.7. Κάθισμα εγκεκριμένο σύμφωνα με την παράγραφο 5.1 του παρόντος κανονισμού (στατική δοκιμή): Ναι/Όχι (2)
         5.8. Δοκιμή σύμφωνα με το προσάρτημα 5: Ναι/Όχι (2)
         5.9. Δοκιμή σύμφωνα με το προσάρτημα 6: Ναι/Όχι (2)
         6. Το κάθισμα υποβλήθηκε προς έγκριση στις: …
         7. Είδος μηχανισμού: επιβράδυνσης/επιτάχυνσης (2)
         8. Τεχνική υπηρεσία, υπεύθυνη για τη δοκιμή έγκρισης: …
         9. Ημερομηνία έκδοσης της έκθεσης από τη συγκεκριμένη υπηρεσία: …
         10. Αριθμός της έκθεσης που εκδόθηκε από τη συγκεκριμένη υπηρεσία: …
         11. Χορήγηση/απόρριψη/επέκταση/ανάκληση έγκρισης (2)
         12. Θέση σήματος έγκρισης επί του καθίσματος: …
         13. Τόπος: …
         14. Ημερομηνία: …
         15. Υπογραφή: …
         16. Τα ακόλουθα έγγραφα, τα οποία φέρουν τον προαναφερόμενο αριθμό έγκρισης, είναι διαθέσιμα κατόπιν αίτησης: …
         (1) Χαρακτηριστικός αριθμός της χώρας που χορήγησε, παρέτεινε, απέρριψε ή ανακάλεσε την έγκριση (βλέπε διατάξεις περί έγκρισης του παρόντος κανονισμού).
         (2) Διαγράψτε ό,τι δεν ισχύει.
      
   
   
      
         ΠΑΡΑΡΤΗΜΑ 2
         ΑΝΑΚΟΙΝΩΣΗ
         [Μέγιστο μέγεθος: A4 (210 × 297 mm)]
         (1)
         Εκδόθηκε από:
         Όνομα υπηρεσίας:
         …
         …
         που αφορά (2):
         Χορήγηση έγκρισης
         Επέκταση έγκρισης
         Απόρριψη έγκρισης
         Ανάκληση έγκρισης
         Οριστική παύση της παραγωγής
         ενός τύπου οχήματος όσον αφορά την αντοχή των αγκυρώσεων των καθισμάτων σύμφωνα με τον κανονισμό αριθ. 80
         Αρ. έγκρισης … Αρ. επέκτασης …
         1. Εμπορική ονομασία ή μάρκα του οχήματος: …
         2. Τύπος οχήματος: …
         3. Επωνυμία και διεύθυνση κατασκευαστή: …
         4. Αν υπάρχει, επωνυμία και διεύθυνση του αντιπροσώπου του κατασκευαστή: …
         5. Συμπληρωματικές πληροφορίες:
         5.1. Σύντομη περιγραφή του τύπου οχήματος, σύμφωνα με τις αγκυρώσεις του και την ελάχιστη τιμή της απόστασης μεταξύ των αγκυρώσεων: …
         5.2. Μάρκα και τύπος των καθισμάτων εγκεκριμένου τύπου (αν υπάρχουν): …
         5.3. Για κάθε σειρά καθισμάτων: ατομικά/πάγκος, σταθερά/ρυθμιζόμενα, σταθερή πλάτη/ρυθμιζόμενη πλάτη, ανατρεπόμενη πλάτη/κεκλιμένη πλάτη (2)
         5.4. Θέση και διάταξη καθισμάτων (καθίσματα εγκεκριμένου τύπου και άλλα καθίσματα): …
         5.5. Καθίσματα, αν υπάρχουν, με ενσωματωμένες αγκυρώσεις ζώνης ασφαλείας: …
         6. Ημερομηνία υποβολής του οχήματος για έγκριση: …
         7. Τεχνική υπηρεσία, υπεύθυνη για τη δοκιμή έγκρισης: …
         8. Ημερομηνία έκδοσης της έκθεσης από τη συγκεκριμένη υπηρεσία: …
         9. Αριθμός της έκθεσης που εκδόθηκε από τη συγκεκριμένη υπηρεσία: …
         10. Χορήγηση/απόρριψη/επέκταση/ανάκληση έγκρισης (2)
         11. Θέση σήματος έγκρισης επί του οχήματος: …
         12. Τόπος: …
         13. Ημερομηνία: …
         14. Υπογραφή: …
         15. Τα ακόλουθα έγγραφα, τα οποία φέρουν τον προαναφερόμενο αριθμό έγκρισης, είναι διαθέσιμα κατόπιν αίτησης: …
         (1) Χαρακτηριστικός αριθμός της χώρας που χορήγησε, παρέτεινε, απέρριψε ή ανακάλεσε την έγκριση (βλέπε διατάξεις περί έγκρισης του παρόντος κανονισμού).
         (2) Διαγράψτε ό,τι δεν ισχύει.
      
   
   
      
         ΠΑΡΑΡΤΗΜΑ 3
         ΡΥΘΜΙΣΕΙΣ ΓΙΑ ΤΑ ΣΗΜΑΤΑ ΕΓΚΡΙΣΗΣ
         1.   Διάταξη του σήματος έγκρισης για ένα κάθισμα
         a = 8 mm τουλάχιστον
         Το ανωτέρω σήμα έγκρισης που τοποθετείται σε ένα κάθισμα δείχνει ότι ο σχετικός τύπος καθίσματος, όσον αφορά την αντοχή των καθισμάτων, έχει εγκριθεί στην Ολλανδία (Ε4) με αριθμό 032439, κατόπιν δοκιμής σύμφωνα με την παράγραφο 2 του παραρτήματος 4. Ο αριθμός έγκρισης δείχνει ότι η έγκριση χορηγήθηκε σύμφωνα με τις απαιτήσεις του κανονισμού αριθ. 80, όπως τροποποιήθηκε από τη σειρά τροποποιήσεων 03.
         2.   Διάταξη του σήματος έγκρισης για έναν τύπο οχήματος
         a = 8 mm τουλάχιστον
         Το ανωτέρω σήμα έγκρισης που τοποθετείται σε ένα όχημα υποδεικνύει ότι αυτός ο τύπος οχήματος έχει εγκριθεί στην Ολλανδία (Ε4) με αριθμό 032439, όσον αφορά την αντοχή των αγκυρώσεων του οχήματος. Ο αριθμός έγκρισης δηλώνει ότι η έγκριση χορηγήθηκε σύμφωνα με τις απαιτήσεις του κανονισμού αριθ. 80, όπως τροποποιήθηκε με τη σειρά τροποποιήσεων 03.
      
   
   
      
         ΠΑΡΑΡΤΗΜΑ 4
         Διαδικασία για τον προσδιορισμό του σημείου Η και της πραγματικής γωνίας του— κορμού για τις θέσεις καθημένων στα μηχανοκίνητα οχήματα (1)
         
         
                     Προσάρτημα 1
                  
                  
                     -
                  
                  
                     Περιγραφή της τρισδιάστατης μηχανής του σημείου «H» (Μηχανή 3-D H) (1) (2)
                     
                  
               
                     Προσάρτημα 2
                  
                  
                     -
                  
                  
                     Τρισδιάστατο σύστημα αναφοράς (1)
                     
                  
               
                     Προσάρτημα 3
                  
                  
                     -
                  
                  
                     Δεδομένα αναφοράς για τις θέσεις καθήμενων (1)
                     
                  
               
            (1)  Η διαδικασία περιγράφεται στο παράρτημα 1 του ενοποιημένου ψηφίσματος για την κατασκευή οχημάτων (R.E.3), έγγραφο ECE/TRANS/WP.29/78/Rev.2, παράγραφος 2. www.unece.org/trans/main/wp29/wp29wgs/wp29gen/wp29resolutions.html
         
            (2)  Για τις λεπτομέρειες της κατασκευής της μηχανής 3-DH αποταθείτε στη Society of Automotive Engineers (SAE), 400 Commonwealth Drive, Warrendale, Pennsylvania 15096, Ηνωμένες Πολιτείες της Αμερικής. Η μηχανή αντιστοιχεί σε εκείνη που περιγράφεται στο πρότυπο 6549-1980 του ISO.